Rikostruzzjoni virtwali tal-wiċċ minn kranju mill-katakombi ta' San Pawl Nhar l-Erbgħa, 21 ta' April, fis-6.30pm, Heritage Malta se xxandar fuq Facebook taħdita li ssegwi l-vjaġġ, mis-sit sal-laboratorju, ta' kranju li nstab fil-Katakombi ta' San Pawl u tal-proċess biex saret rikostruzzjoni virtwali tal-wiċċ. Il-vjaġġ beda fit-22 ta' Awwissu 2013, meta skeletru ta' mara ta' bejn 18 u 24 sena nstab fix-xaft ta' qabar, imdawwar b'għadd sostanzjali ta' oġġetti tal-fuħħar li kienu tqiegħdu fl-istess qabar. Mit-tip tal-qabar u minn studji fuq il-fuħħar, ġie kkalkulat li l-iskeletru jmur lura għall-perjodu bejn ir-raba' seklu qabel Kristu u t- tieni seklu wara Kristu. It-taħdita se ssegwi l-vjaġġ tal-iskeletru mis-sit sal-laboratorju, b'enfasi fuq id- diversi tekniki li ntużaw biex jiġu mifhuma d-drawwiet tad-dfin ta' sekli ilu, kif ukoll fuq l-istudji li saru biex seta' jinħoloq profil bijoloġiku tal-persuna midfuna skont l-għadam li nstab. Dan il-profil flimkien mal-konservazzjoni tal-kranju wasslu biex ikun hemm biżżejjed tagħrif għar-rikostruzzjoni ta' wiċċ din it-tfajla li mietet mal-elfejn sena ilu. Bit-titlu "Ħarsa f'Għajnejn l-Imgħoddi: Is-Sejba u r-Riċerka dwar Kranju mill- Katakombi ta' San Pawl", it-taħdita se titmexxa minn għadd ta' speċjalisti fl- oqsma rispettivi tagħhom, fosthom David Cardona (Kuratur Anzjan tal-Katakombi ta' San Pawl), Michelle Padovani (Osteologa) u tim ta' esperti Taljani mmexxi minn Roberto Miccichè (Antropologu Forensiku). It-taħdita se ssir bl-Ingliż. Se jkun hemm sottotitli bl-Ingliż għall-parti li se tkun bit- Taljan.